BODOLAND रादाब- कक्राझार, 22 मार्च : राइजोआव बिधान सभा बिसाइखथिया 27 मार्चनिफ्राय मोनथाम खोलोबाव खुंजागोन। बेनि थाखाय थाखथियारि जाबाय आसाम बिसाइखथि आयोगा। बिसाइखथिखौ गोजोनै खुंफुंनांगौनि थाखाय रैखाथि राहाखौ गोख्रों खालामनो आसामनि बिसाइखथि आयोगा आसाम पुलिसनो बिबान होदों। मिथिनो मोननाय बादिब्ला बिसाइखथिनि थाखाय बिबान मोननाय जनेल आरो सेक्टर थाखोनि थाखाय पुलिस अफिसारफोरखौ फोरोंथाइ होनाय जादों। मोनथाम खोलोबाव खुंजानो गोनां बिसाइखथिनि थाखाय सा 2,41,269 रैखाथि हान्जा थि खालामदों। राइजोनि फ्राय 33,530 भट चेन्टारनि गंफ्रोमबो चेन्टाराव सासे हाथियार गोनां पुलिस बिबानगिरिजों लोगोसे साब्रै जवान थिसननाय जागोन। गंफ्रोमबो बियाबाव गोजोनै भट थुनायखौ नायसंनो थाखाय जनेल आरो सेक्टर थाखोआव पुलिस अफिसारनि दैदैननायाव रैखाथि हान्जा दैथायनो राहा लानाय जादों। बे जनेल आरो सेक्टर थाखोआव पुलिस अफिसारनि दैदैननायाव रैखाथि हान्जाया बियाबाव थानाय भट मिरुफोराव थासारिनि सायाव नायगिदिंना गोनां जानाय जायखिजाया बिथिंनि सायाव राहा लागोन आरो भट मिरुआव दुंहाव थासारिखौ सामलायनो CRPF नि हेफाजाब लागोन। बेनि अनगायैबो दुंहाव थासारि सोमजिनो हाथाव भट मिरुआव थासारिखौ दबथायनो गोनां जायोब्ला पुलिसआ आर्मि नङाब्ला CRPF हेफाजाब लागोन। बुंनो थाङोब्ला बिधान सभा बिसाइखथिनि थाखाय फ्राय साखा-फारासै आसाम पुलिसआ।